Video: Vuiste klap amper oor kennisgewingbord in Upington’n AfriForum-werknemer en kantoorbestuurder van die Dawid Kruiper-munisipaliteit het in ŉ hewige stryery oor ’n kennisgewingbord betrokke geraak. (Foto: Facebook) Dit was so hittete of ŉ vuisgeveg het Maandagoggend in Upington uitgebreek toe ŉ kantoorbestuurder van die Dawid Kruiper-munisipaliteit in ŉ hewige woordewisseling met ŉ DA-raadslid en dié se man, ŉ AfriForum-werknemer, betrokke geraak het. En dít alles oor AfriForum ŉ kennisgewingbord wou oprig om motoriste teen ŉ lae treinbrug te waarsku. Werkers was besig om dié bord op ŉ oorhoofse staalraam aan te bring toe Vernon Mfusi, die kantoorbestuurder, Erica Strauss en haar man, Werner, gekonfronteer het. Mfusi het egter geweier dat die “onwettige” bord opgerig word, hoewel AfriForum aanvoer dat Eric Ntoba, die munisipale bestuurder, mondelings toestemming daarvoor gegee het. Dit sou voor die duikweg in Schröderstraat aangebring word. Die munisipaliteit sê in ŉ verklaring dat Ntoba vir Mfusi na die toneel gestuur het om ondersoek in te stel nadat sy kantoor gehoor het dat “onwettighede plaasvind”. Met Mfusi se aankoms was verskeie mense, onder wie AfriForum, die DA en werknemers van die plaaslike koerant, reeds daar. Die voorval is op video vasgevang en het sedertdien soos ŉ veldbrand op sosiale media versprei. Op die video kan gesien word hoe Mfusi die egpaar konfronteer en Erica onder meer sê “moenie jou vinger na my wys nie”. Werner, wat aanvanklik tussen Mfusi en Erica gestaan het, het self warm onder die kraag geraak nadat Mfusi sy vrou ŉ “bastard” genoem het. Werner pluk dan sy hoed en bril af waarna hy en Mfusi breëbors in ŉ spanningsvolle skreeugeveg betrokke raak. Daar kan in ŉ stadium ook gesien word hoe Mfusi aan Werner stamp. Mfusi het ook aan AfriForum en die DA gesê hulle is besig met politieke speletjies. Werner het Woensdag aan Maroela Media gesê dat Mfusi egter nie net sy vrou gevloek het nie, maar ook sy vinger teen haar gesig gedruk en haar aan die skouers gestamp het. Dít is egter nie op die video sigbaar nie. Volgens Werner het vragmotors al verskeie kere onder die brug vasgesit, en het die organisasie om dié rede hande met ander rolspelers gevat om die bord op te rig. Die staalraamstruktuur is al ŉ paar jaar gelede aangebring, juis om motoriste en vragmotorbestuurders te waarsku, hoewel geen kennisgewingborde al op dié struktuur aangebring is nie. Luidens die munisipaliteit se verklaring was die kennisgewingbord met kentekens van AfriForum gemerk, en het hulle nie toestemming gehad om die bord aan te bring soos Werner beweer nie. Die munisipaliteit voer ook aan Erica behoort van beter te geweet het, aangesien “sy reeds ŉ raadslid is en dié soort gedrag nie deur die raad geduld sal word nie”. “Ná verdere ondersoek deur die stadsbeplanning- en boubeheertegnikus, asook die munisipale bestuurder, is dit wel bevind dat daar geen toestemmingsbrief was nie en dat oorweging gegee sal word deur middel van ŉ formele aansoek,” sê die munisipaliteit.